Document ID: 32013R0349

A BIZOTTSÁG 349/2013/EU VÉGREHAJTÁSI RENDELETE
(2013. április 17.)
az Amerikai Egyesült Államokból származó egyes termékek behozatalára vonatkozó kiegészítő vámok megállapításáról szóló 673/2005/EK tanácsi rendelet I. mellékletében felsorolt termékekre vonatkozó kiegészítő vámok mértékének módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Amerikai Egyesült Államokból származó egyes termékek behozatalára vonatkozó kiegészítő vámok megállapításáról szóló, 2005. április 25-i 673/2005/EK tanácsi rendeletre (1) és különösen annak 3. cikkére,
mivel:
(1)
Miután az Egyesült Államok a folyamatos dömping- és támogatás-ellentételezésről szóló törvényt (a továbbiakban: CDSOA) nem tudta összhangba hozni a WTO-megállapodásokból eredő kötelezettségeivel, a 673/2005/EK rendelet 2005. május 1-jei hatállyal 15 %-os kiegészítő értékvámot vetett ki az Amerikai Egyesült Államokból származó egyes termékek behozatalára. A WTO-felhatalmazással összhangban, amely szerint az Egyesült Államokkal szemben felfüggeszthető a vámkedvezmények alkalmazása, a Bizottság évente kiigazítja a felfüggesztés mértékét, a CDSOA alkalmazásából adódóan az adott időszakban az Európai Unióval szemben felmerült hatálytalanítás vagy gyengítés mértékének megfelelően.
(2)
A legutóbbi olyan év CDSOA-kifizetései, amellyel kapcsolatban adatok állnak rendelkezésre, a 2012. pénzügyi év (2011. október 1.-2012. szeptember 30.) során beszedett dömpingellenes és kiegyenlítő vámok kifizetéseire, illetve a 2006., 2007., 2008., 2009. és 2010. pénzügyi év során visszatartott dömpingellenes és kiegyenlítő vámok 2012. évi utólagos CDSOA-kifizetéseire vonatkoznak. Az Egyesült Államok Vámügyi és Határvédelmi Hivatala által közzétett adatok alapján az Unióval szembeni hatálytalanítás vagy gyengítés mértéke 60 774 402 USD.
(3)
Mivel a hatálytalanítás vagy gyengítés, és következésképpen a felfüggesztés mértéke is nőtt, a 673/2005/EK rendelet II. mellékletének listáján szereplő utolsó terméket fel kell venni a 673/2005/EK rendelet I. mellékletében szereplő listára. Ugyanakkor a felfüggesztés mértékét nem lehet a 673/2005/EK rendelet I. mellékletében foglalt terméklista kiegészítésével vagy az arról való törléssel a hatálytalanítás vagy gyengítés mértékéhez igazítani. Következésképpen - a rendelet 3. cikke (1) bekezdése e) pontjának megfelelően - a Bizottságnak a kiegészítő vám mértékét kell módosítania a felfüggesztés mértékének a hatálytalanítás vagy gyengítés mértékéhez való igazítása céljából. Az I. mellékletben szereplő négy terméket ezért a listán kell hagyni, és a rájuk vonatkozó kiegészítő behozatali vám mértékét 26 %-ra kell módosítani.
(4)
Az I. mellékletben szereplő termékeknek az Amerikai Egyesült Államokból történő behozatalára kivetett 26 %-os kiegészítő értékvám egy évre vonatkozó hatása nem lépi túl a 60 774 402 USD kereskedelmi értéket.
(5)
A 673/2005/EK rendelet 6. cikkének (1) és (2) bekezdése a kiegészítő behozatali vám alóli különleges mentességekről rendelkezik. Mivel e mentességek alkalmazhatósága bizonyos, a 673/2005/EK rendelet hatálybalépése előtt vagy annak alkalmazása időpontjában teljesített feltételektől függ, a mentességeket a gyakorlatban nem lehet alkalmazni az I. mellékletben szereplő listához e rendelettel újonnan hozzáadott termék behozatalára. Ennélfogva különleges rendelkezéseket kell elfogadni annak érdekében, hogy e mentességek alkalmazhatóak legyenek e termék behozatalára.
(6)
A kiegészítő vám kijátszásának elkerülése érdekében e végrehajtási rendeletnek kihirdetése napján kell hatályba lépnie.
(7)
Az ebben a végrehajtási rendeletben előírt intézkedések összhangban vannak a kereskedelmi megtorló intézkedésekkel foglalkozó bizottság véleményével,
ELFOGADTA EZT A RENDELETET:
1. cikk
A 673/2005/EK rendelet I. mellékletének helyébe e rendelet I. melléklete lép.
2. cikk
A 673/2005/EK rendelet II. mellékletének helyébe e rendelet II. melléklete lép.
3. cikk
A kereskedelmi vámokat kiegészítő 26 %-os értékvámot kell kivetni az Amerikai Egyesült Államokból származó, a 673/2005/EK rendelet I. mellékletében felsorolt termékekre.
4. cikk
(1) Azon termékekre, amelyekre e rendelet hatálybalépésének időpontja előtt nulla vámtétellel vagy vámcsökkentéssel adtak ki behozatali engedélyt, nem vonatkozik a kiegészítő vám, amennyiben az alábbi KN-kódok (2) egyike alá sorolhatók be: 6204 62 31.
(2) Azon termékekre, melyek e rendelet alkalmazásának időpontjában már bizonyíthatóan úton vannak az Európai Unióba, vagy átmenetileg tárolás alatt állnak, vámszabad területen vagy vámszabad raktárban vannak, vagy a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet (3) 84. cikke (1) bekezdésének a) pontja értelmében felfüggesztő eljárás alatt állnak, és melyeknek a rendeltetési helye nem változtatható meg, nem vonatkozik a kiegészítő vám, amennyiben az alábbi KN-kódok egyike alá sorolhatók be: 6204 62 31.
5. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2013. május 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. április 17-én.

Labels: 3
15
4
18